Is-CETA tfisser il-bidu ta' era ġdida fir-relazzjonijiet bejn l-UE u l-Kanada. Illum, il-Parlament Ewropew ivvota favur il-Ftehim Ekonomiku u Kummerċjali Komprensiv (CETA) bejn l-UE u l-Kanada, u b'hekk ġie konkluż il-proċess ta' ratifika ta' dan il-ftehim fil-livell tal-UE. Filwaqt li laqa l-eżitu tal-vot li ttieħed fi Strasburgu, il-President Jean-Claude Juncker qal: "Il-vot tal-lum tal-Parlament Ewropew huwa pass importanti fil-proċess demokratiku tar-ratifika tal-ftehim li ntlaħaq mal-Kanada u jippermetti wkoll id-dħul fis-seħħ proviżorju tiegħu. B'riżultat ta' dan, kumpaniji u ċittadin tal-UE se jibdew igawdu mill-benefiċċji li joffri l-ftehim kemm jista' jkun malajr. Dan il-ftehim kummerċjali ġie soġġett għal skrutinju parlamentari fil-fond li jirrifletti l-interess dejjem akbar taċ-ċittadini fil-politika kummerċjali. L-iskambji intensivi dwar is-CETA matul dan il-proċess huma xhieda tan-natura demokratika tal-proċess ta' teħid tad-deċiżjoni Ewropew. Dan il-ftehim progressiv huwa opportunità biex flimkien insawru u ninfluwenzaw l-istabbiliment ta' regoli kummerċjali globali. L-aħjar eżempju ta' dan huwa x-xogħol li diġà qegħdin nagħmlu ma' sħabna l-Kanadiżi biex nistabilixxu regoli multilaterali li jittrattaw kwistjonijiet ta' investiment. Issa nappella lill-Istati Membri kollha biex iwettqu taħdida inklużiva u approfondita fil-livell nazzjonali mal-partijiet interessati relevanti fil-kuntest tal-proċess ta' ratifika nazzjonali tal-ftehim”. Il-Kummissarju għall-Kummerċ, Cecilia Malmström qalet: "Dan il-vot huwa l-bidu ta' epoka ħdida fir-relazzjonijiet bejn l-UE u l-Kanada — flimkien illum qed nibgħatu messaġġ qawwi. Billi nibnu pontijiet pjuttost milli ħitan, nistgħu niffaċċjaw flimikien l-isfidi li jikkonfrontaw s-soċjetajiet tagħna. F'dawn iż-żminijiet ta' inċertezza kbira, b'protezzjoniżmu dejjem jiżdied madwar id-dinja, is-CETA jenfasizza l-impenn qawwi tagħna għal kummerċ sostenibbli. Il-Kanada hija alleat mill-qrib tal-Ewropa. Nikkondividu l-valuri u l-ideali, impenn għas-swieq miftuħa u ġusti ta' politika soċjali ġusti. Il-Kanada huwa sieħeb ekonomiku importanti, b'kummerċ annwali bejnietna li jammonta għal kważi 100 biljun euro*. Ladarba l-Parlament Kanadiż jirratifika dan il-ftehim, il-pass li jmiss huwa li jidħol fis-seħħ b'mod proviżorju, ħaġa li nittama tkun tista' ssir malajr u b'mod effettiv. Ċittadini u kumpaniji fuq iż-żewġ naħat tal-Atlantiku għandhom jibdew igawdu minn dawn il-benefiċċji ma jdumux.” X'se jseħħ bis-CETA? Is-CETA joħloq opportunitajiet ġodda għall-kumpaniji tal-UE. Se jiffranka aktar minn EUR 500 miljun fis-sena lin-negozji tal-UE li bħalissa jitħallsu f'tariffi fuq prodotti li jiġu esportati lejn il-Kanada. Kważi 99 % ta' dan it-tfaddil se jiġi ffrankat mill-ewwel jum. Se jagħti lill-kumpaniji tal-UE l-aħjar aċċess li qatt kellhom għal kuntratti ta' akkwist pubbliku Kanadiżi, inkluż fil-livell provinċjali (kif ukoll f'dak federali u muniċipali). Il-ftehim se jkun ta' benefiċċju assolut għal kumpaniji iżgħar li huma l-inqas li jistgħu jaffordjaw l-ispejjeż tal-burokrazija. In-negozji ż-żgħar se jiffrankaw il-ħin u l-flus, pereżempju billi jiġi evitat l-ittestjar duplikattiv ta' ħtiġijiet, proċeduri doganali li jdumu u tariffi legali għaljin. Is-CETA se joħloq opportunitajiet ġodda għall-bdiewa u għall-produtturi tal-ikel, filwaqt li jipproteġi bi sħiħ is-sensittivitajiet tal-UE. L-aċċess għall-UE fuq ċerti prodotti huma limitati u kkalibrati u huma bbilanċjati mal-aċċess Kanadiż li jissodisfaw l-interessi ta' esportazzjoni importanti Ewropej, bħal ġobon, inbid u spirti, frott u ħxejjex, prodotti pproċessati u l-protezzjoni ta' 143 prodott Ewropew ta' kwalità għolja (magħrufa wkoll bħala “indikazzjonijiet ġeografiċi”) fis-suq Kanadiż. Il-500 miljun konsumatur tal-UE se jibbenefikaw ukoll mis-CETA. Dan il-ftehim joffri għażla akbar filwaqt li jżomm l-istandards ta' kwalità ta' bħalissa, peress li dawk il-prodotti u s-servizzi biss li jirrispettaw bis-sħiħ ir-regolamenti kollha tal-UE se jkunu kapaċi li jidħlu fis-suq tal-UE. Dan ifisser li s-CETA mhuwiex se jbiddel il-mod kif l-UE tirregola s-sikurezza tal-ikel, inklużi l-prodotti OĠM jew il-projbizzjoni fuq iċ-ċanga trattata bl-ormoni. Il-ftehim se jagħti ċertezza legali aħjar fl-ekonomija tas-servizzi, mobilità mtejjba għall-impjegati ta' kumpaniji, qafas li jippermetti r-rikonoxximent ta' kwalifiki professjonali, mill-periti għall-operaturi tal-krejnijiet. Il-forma ta' bħalissa tas-soluzzjoni ta' tilwim bejn investituri u stati (investor-state dispsute settlement - ISDS) li teżisti f'bosta ftehimiet kummerċjali bilaterali nnegozzjati mill-gvernijiet tal-UE, ġiet sostitwita b'Sistema ta' Qorti tal-Investiment ġdida u mtejba. Il-mekkaniżmu l-ġdid se jkun trasparenti u mhux ibbażat fuq tribunali ad hoc. L-Istati Membri se jibqgħu jkunu kapaċi li jorganizzaw servizzi pubbliċi kif jixtiequ huma. Din u kwistjonijiet oħrajn ġew kjarifikati aktar fi Strument Interpretattiv Konġunt li se jkollu qawwa legali u li jiddeskrivi b'mod ċar u mingħajr ambigwità dwar xi ftehmu bejniethom il-Kanada u l-Unjoni Ewropea f'għadd ta' artikoli tas-CETA. Il-kuntest u l-passi li jmiss Fit-30 ta' Ottubru, l-UE u l-Kanada ffirmaw il-ftehim kummerċjali u llum il-Parlament Ewropew ta l-kunsens tiegħu. Dan iwitti t-triq sabiex is-CETA jidħol fis-seħħ b'mod proviżorju, ladarba jkun ratifikat ukoll min-naħa tal-Kanada. Is-CETA se jkun ratifikat bis-sħiħ ladarba l-parlamenti tal-Istati Membri kollha jirratifikaw il-ftehim skont ir-rekwiżiti kostituzzjonali domestiċi rispettivi tagħhom. Hemm prova ċara li l-ftehimiet kummerċjali ħielsa jixprunaw it-tkabbir u l-impjiegi fl-Ewropa. Pereżempju, l-esportazzjonijiet tal-UE lejn il-Korea ta' Isfel żdiedu b'aktar minn 55% minn meta l-ftehim kummerċjali bejn l-UE u l-Korea daħal fis-seħħ fl-2011. Matul il-ħames snin li għaddew, l-esportazzjonijiet ta' ċerti prodotti agrikoli żdiedu b'70%, u l-bejgħ ta' karozzi tal-UE fil-Korea ta' Isfel tripla. Il-ftehim mal-Korea wkoll ġie applikat b'mod proviżorju matul il-proċess tiegħu ta' ratifika. Bħala medja, kull euro1 biljun addizzjonali ta' esportazzjoni jappoġġa 15 000 impjieg fl-UE. Wieħed u tletin miljun impjieg fl-Ewropa jiddependu fuq l-esportazzjonijiet. Aktar informazzjoni: Skeda informattiva: Is-CETA – ftehim kummerċjali li jistabbilixxi standard ġdid għall-kummerċ globali Is-CETA fil-belt tiegħek - mappa interattiva b'informazzjoni dwar il-pajjiż, kif ukoll infografika skont il-pajjiż CETA: Sfond, M&T, kontenut Benefiċċji tas-CETA u stejjer tal-esportatuiri It-test tal-ftehim Grafika b'informazzjoni dwar il-pajjiżi: L-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, Malta, in-Netherlands, il-Polonja, il-Portugall, ir-Rumanija, is-Slovakkja, is-Slovenja, Spanja, l-Iżvezja, ir-Renju Unit *Ċifra kkoreġuta fil-15/02/2017 fis-14:40